Wêreldrenosterdag: Strop al hoe nouer om stropers se nekkeArgieffoto Die Kruger Nasionale Park het Saterdag, op Wêreldrenosterdag, statistiek bekend gemaak vir renosterstropery in dié park vir die tydperk Januarie 2018 tot Augustus 2018. Isaac Phaahla, woordvoerder van SANParke, het gesê die statistiek toon ’n byna 37% verlaging in die getalle in vergelyking met dieselfde tydperk verlede jaar. “In die 2018-tydperk is 167 verdagtes in hegtenis geneem deur veldwagters en die polisie vergeleke met 144 verlede jaar. Daar is ook 76 hoëkaliber-jaggewere teruggevind teenoor 59 verlede jaar,” het Phaahla gesê. Fundisile Mketeni, uitvoerende hoof van SANParke, het gesê die pogings teen stropery moet nog verder verskerp. “Die samelewing kan nie net toekyk hoe misdadigers oorlog verklaar teen ons natuurlike erfenis nie. Ons moet ons erfenis verdedig met alles wat ons het en saamstaan om die doodmaak [van ons diere] te stop,” het Mketeni gesê. Tersia Jooste, van die plaaslike renosterbewaringsorganisasie Rhino Connect, het gesê Suid-Afrika sorg tans vir meer as 90% van die wêreld se renosterbevolking. Albi Modise, woordvoerder vir die departement van omgewingsake, het gesê 13 smokkelaars is tussen 1 Januarie en 31 Augustus 2018 deur die Valke in hegtenis geneem. “Daar is beslag gelê op 60,92 kg renosterhoring wat verbind word met stropery in KwaZulu-Natal en die Noord-Kaap.”